നിയമസഭാ തെരഞ്ഞെടുപ്പ് ഏറ്റവും വലിയ ഇടതുപക്ഷ വിരുദ്ധത പരസ്യമായി പ്രകടിപ്പിച്ചത് എന് എസ് എസെന്ന് സിപിഎം തെരഞ്ഞെടുപ്പ് അവലോകന റിപ്പോര്ട്ട് തിരുവനന്തപുരം: ഇക്കഴിഞ്ഞ നിയമസഭാ തെരഞ്ഞെടുപ്പില് ഏറ്റവും വലിയ ഇടതുപക്ഷ വിരുദ്ധത പരസ്യമായി പ്രകടിപ്പിച്ചത് എന് എസ് എസ്. സിപിഎമ്മിന്റെ തെരഞ്ഞെടുപ്പ് അവലോകന റിപ്പോര്ട്ടിലാണ് ഇക്കാര്യം വ്യക്തമാക്കിയിരിക്കുന്നത്. ശബരിമല വിവാദം വീണ്ടുമുയര്ത്താന് യു.ഡി.എഫ് നടത്തിയ പരിശ്രമങ്ങള്ക്ക് എന്.എസ്.എസ് പിന്തുണ നല്കിയെന്നും റിപ്പോര്ട്ടില് ചൂണ്ടിക്കാട്ടുന്നു. എസ് എന് ഡി പി യോഗം പരസ്യമായി എല്.ഡി.എഫിനെതിരായ നിലപാട് സ്വീകരിച്ചില്ലെന്നും ക്രിസ്ത്യന് സഭകളെ എല്.ഡി.എഫിനെതിരായി ഉപയോഗിക്കാന് യു.ഡി.എഫിന് കഴിഞ്ഞില്ലെന്നും റിപ്പോര്ട്ടില് പറയുന്നു. മുസ്ലിം സമുദായത്തില് ഇടതുപക്ഷ വിരുദ്ധത ഉറപ്പാക്കാന് ജമാഅത്തെ ഇസ്ലാമി നടത്തിയ പരിശ്രമത്തിന് ലീഗ് പിന്തുണച്ചു. എന്നാല് കാന്തപുരം വിഭാഗം സജീവ പിന്തുണ ഇടതുപക്ഷത്തിന് നല്കി. മറ്റ് സംഘടനകള് തീവ്രമായ ഇടതുപക്ഷവിരുദ്ധത പ്രകടിപ്പിക്കാത്തതും മുസ്ലിം ഏകീകരണശ്രമങ്ങളെ പരാജയപ്പെടുത്തിയെന്ന് റിപ്പോര്ട്ടില് വിശദീകരിക്കുന്നു. കഴിഞ്ഞ എല്.ഡി.എഫ് സര്ക്കാരുമായി എന്.എസ്.എസിന് നിസ്സഹകരണ മനോഭാവമായിരുന്നു. ഏറ്റുമുട്ടലൊഴിവാക്കുന്ന തരത്തിലായിരുന്നു പാര്ട്ടിയുടെ നിലപാട്. നായര് സമുദായത്തിലെ പുരോഗമനവാദികള് തിരഞ്ഞെടുപ്പില് പാര്ട്ടിക്കൊപ്പം നിന്നുവെന്നും റിപ്പോര്ട്ടില് വ്യക്തമാക്കിയിട്ടുണ്ട്. കഴിഞ്ഞ തെരഞ്ഞെടുപ്പില് എസ്.എന്.ഡി.പി യോഗം അണികളെ ബി.ജെ.പിയിലെത്തിക്കുന്ന തരത്തിലുള്ള തിരഞ്ഞെടുപ്പ് കൂട്ടുകെട്ടിന്റെ ഭാഗമായി, പത്ത് നിയോജകമണ്ഡലങ്ങളില് 25,000 ത്തിലധികം വോട്ടുപിടിക്കാന് ബി.ഡി.ജെ.എസിന് കഴിഞ്ഞിരുന്നു. എന്നാല് ഈ തിരഞ്ഞെടുപ്പില് ആ ശക്തി ബി.ഡി.ജെ.എസിന് നിലനിറുത്താന് സാധിച്ചില്ല. സര്ക്കാരിന്റെ സമീപനങ്ങള് ഒട്ടേറെ ചെറിയ സാമൂഹ്യ വിഭാഗങ്ങളെ പാര്ട്ടിക്കനുകൂലമാക്കി. പാര്ട്ടിയോടടുക്കുന്ന മുസ്ലിം ന്യൂനപക്ഷങ്ങള്ക്കിടയില് നിന്ന് കൂടുതല് പാര്ട്ടിയംഗങ്ങളെ റിക്രൂട്ട് ചെയ്യണമെന്നും റിപ്പോര്ട്ടില് വിശദീകരിക്കുന്നു. തെരഞ്ഞെടുപ്പില് മുസ്ലിം മേഖലകളില് ചിലര് സ്വതന്ത്ര സ്ഥാനാര്ത്ഥികളായി മത്സരിച്ചത് ഗുണമായി. ഇവരെ പാര്ട്ടിയോടൊപ്പം നിര്ത്തണം. ധനമോഹവും അഴിമതിയും വ്യാപിക്കാതിരിക്കാന് ശ്രദ്ധിക്കണമെന്നും അവലോകന റിപ്പോര്ട്ടില് മുന്നറിയിപ്പ് നല്കുന്നു.